Hrvatska akademska i istraživačka mreža - CARNET

**Prilog 1. SPECIFIKACIJA PREDMETA NABAVE**

Nabava savjetodavnih usluga za kreiranje internih procesa kroz upravljanje specifičnim skupinama dionika

# UVOD

## 1.1. Kontekst predmeta nabave

Predmetni postupak javne nabave provodi se u sklopu programa „e-Škole: Cjelovita informatizacija procesa poslovanja škola i nastavnih procesa u svrhu stvaranja digitalno zrelih škola za 21. stoljeće“ (dalje u tekstu: Program e-Škole). Opći cilj Programa e-Škole je pridonijeti jačanju kapaciteta osnovnoškolskog i srednjoškolskog obrazovnog sustava s ciljem osposobljavanja učenika za tržište rada, daljnje školovanje i cjeloživotno učenje.

Program e-Škole se provodi kroz sljedeće projekte:

* Pilot projekt „e-Škole: Uspostava sustava razvoja digitalno zrelih škola (pilot -projekt)" koji se provodio u razdoblju od 1. ožujka 2015. godine do 31. kolovoza 2018. godine u koji je bila uključena 151 škola diljem Hrvatske,
* Druga faza Programa e-Škole koja se provodi od 1. rujna 2018. godine u planiranom trajanju do kraja 2022. godine., a u koju su uključene sve škole u Hrvatskoj financirane iz državnog proračuna

Nositelj projekata je Hrvatska akademska i istraživačka mreža – CARNET (dalje u tekstu: Naručitelj ili CARNET). Projekti se financiraju sredstvima iz Europskog fonda za regionalni razvoj (dalje u tekstu: EFRR) u sklopu Operativnog programa ''Konkurentnost i kohezija'' 2014. - 2020. (OPKK) i iz Europskog socijalnog fonda (dalje u tekstu: ESF) u sklopu Operativnog programa ''Učinkoviti ljudski potencijali'' 2014. – 2020. (dalje u tekstu: OPULJP) te je iz tog razloga svaki projekt podijeljen na Projekt A (sufinanciran sredstvima EFRR-a) i Projekt B (sufinanciran sredstvima ESF-a).

Predmetni postupak javne nabave provodi se u sklopu druge faze Programa e-Škole. Ugovor o dodjeli bespovratnih sredstava za drugu fazu provedbe projekta sklopljen je 28. kolovoza 2020. godine, a njegovo predviđeno trajanje je do 31. prosinca 2022. godine. Predviđena vrijednost velikog projekta je oko 177.500.000,00 eura.

E-Škole su digitalno zrele škole, spojene brzom internet vezom, visoko opremljene adekvatnom IKT opremom, te visokom razinom automatizacije poslovnih i edukacijskih procesa. Zaposlenici u takvim školama su digitalno kompetentni, a učenici se potiču i uče da sami postanu digitalno kompetentni. Zaposlenici i učenici svakodnevno koriste IKT opremu u svrhu obrazovanja, uključujući, ali ne i ograničavajući se, na korištenje edukacijskih aplikacija i digitalnih obrazovnih sadržaja, osiguravajući na taj način da današnji učenici postanu konkurentni na tržištu rada sutrašnjice.

Nastavno na navedeno, u digitalno zrelim školama adekvatna uporaba informacijske i komunikacijske tehnologije (dalje u tekstu: IKT) doprinosi sljedećim važnim aspektima: učinkovitom i transparentnom upravljanju školom, razvoju digitalno kompetentnih nastavnika spremnijih za primjenu inovacija u vlastitim pedagoškim praksama i razvoju digitalno kompetentnih učenika spremnijih za nastavak školovanja i konkurentnijima na tržištu rada (indirektni cilj).

## 1.2. Svrha predmeta nabave

U okviru druge faze Programa e-Škole, a prema projektnom planu, predviđene su brojne aktivnosti kojima se obuhvaćaju razni dionici ovog projekta.

Prilagodba načina provedbe aktivnosti i upravljanje tim raznim skupinama dionika predstavlja izazov upravo zbog raznolikosti aktivnosti kao i zbog specifičnosti samih dionika.

S obzirom na velik broj različitih dionika prilagodba internih procesa CARNET-a je nužna kako bi se ciljano obuhvatile različite skupine dionika s obzirom na pojedine grupe aktivnosti. Da bi se isto ostvarilo potrebno je evaluirati interne procese s ciljem postizanja najvećeg mogućeg utjecaja na određenu skupinu dionika.

Određeni dijelovi projekta ciljano obuhvaćaju određenu grupu dionika. npr.:

* mobilni timovi osnažuju stručnjake za tehničku podršku i voditelje projekata na lokacijama škola, a po potrebi i ostalo osoblje,
* edukacije za podizanje digitalnih kompetencija obuhvaćaju prvenstveno nastavno osoblje,
* postoje ciljane aktivnosti za ravnatelje kao skupinu dionika,
* korištenje IKT-a u nastavi ima direktan učinak na učenike kao i digitalni obrazovni sadržaji koji su im namijenjeni,
* scenariji poučavanja su ciljano namijenjeni nastavnicima kao skupini dionika,
* itd.

Interni procesi će se prilagoditi potrebama komunikacije i poslovanja s različitim dionicima projekta što će pridonijeti realizaciji svih projektnih ciljeva, a sve u svrhu učinkovitijeg upravljanja projektom.

2. SPECIFIKACIJA SAVJETODAVNE USLUGE ZA KREIRANJE INTERNIH PROCESA KROZ UPRAVLJANJE SPECIFIČNIM SKUPINAMA DIONIKA

Predmet ove nabave je usluga evaluacije internih procesa za upravljanje projektnim dionicima i izrade Plana za upravljanje specifičnim skupinama dionika.

Odabrani ponuditelj će kroz intervjue s timom za provedbu projekta u CARNET-u, intervjue sa samim dionicima i pregledom postojećih dokumenata vezanih uz upravljanje dionicima i komunikaciju prema javnostima provesti evaluaciju internih procesa za upravljanje projektnim dionicima.

Temeljem rezultata provedene evaluacije odabrani ponuditelj će izraditi Plan upravljanja dionicima, dokument u kojem će se specificirati različiti tipovi aktivnosti po različitim skupinama dionika (ravnatelji, nastavnici, učitelji, osnivači, dobavljači, partneri…).

S obzirom na očekivanu kompleksnost i važnost aktivnosti koje se provode i imaju utjecaj na uspješnost cijelog projekta potrebna je specifična sektorska ekspertiza stručnjaka koji će sudjelovati u izradi tog plana odnosno osmišljavanju konkretnih aktivnosti za skupine dionika.

Predviđena trajanje provedbe ugovora za izvršenje navedenih usluga je 3 mjeseca.